ཕུལ། གསོལ་བ་འདེབས་པ་འདིའི་རྗེས་ཟློས་མཛོད། ཧོཿ དཔེར་བྱ་ཀུན་ལས་འདས་པ་སྟེ༔ ཤེས་དང་ཤེས་བྱའི་བདག་པོ་མཆོག༔ ཟབ་མོ་འོད་གསལ་རྫོགས་པ་ཆེའི༔ རིག་པའི་རྩལ་དབང་བསྐུར་དུ་གསོལ༔ ལན་གསུམ།  དོན་གྱི་ཡེ་ཤེས་མ་མཐོང་བ་མཚོན་ཕྱིར་མིག་དར་ཨོཾ་ཨཱཿཧཱུྃ་གིས་འཆིང་། སྔར་རྣམ་པ་ཐམས་ཅད་པ་གདོས་བཅས་སུ་ཤར་བ་ལ། འདིར་ཚིག་གི་བརྗོད་བྱ་ཙམ་ལ་བརྟེན། དོན་གྱི་ཟབ་གསང་གནད་སྟོན་པ་ལ། སློབ་མ་རྣམས་ལུས་གནད་རྣམ་སྣང་བདུན་ལྡན་ནམ། སྐྱིལ་ཀྲུང་དུ་གནས་པ་ལ། ངག་གནད་རླུང་རྒྱུ་བ་རང་བབས་སུ་བཞག སེམས་གནད་ཡོད་མེད་རྟག་ཆད་སྐྱེ་འགགས་འགྲོ་འོང་མེད་པ་མཁའ་དཀྱིལ་དྭངས་པ་ལྟ་བུ་བཟོ་བཅོས་བསྒྱུར་སྒོམ་མ་བྱེད་པར་ལྷོད་ཀྱིས་ཀློད་ལ་མཉམ་པར་ཞོག་ཅིག ཧོཿ གཞི་སྣང་ཀ་དག་སྨྲ་བརྗོད་མེད༔ ཁྲེགས་ཆོད་ལྟ་བ་ཤེལ་ལྟར་དག༔ ཐོད་རྒལ་སྣང་བ་འཇའ་ལྟར་བཀྲ༔ ངོ་བོ་དབྱེར་མེད་དབང་བསྐུར་རོ༔ སིདྡྷིའི་མཐར།  ཛྙཱ་ན་ཨ་བྷི་ཥིཉྩ་ཨ་ཨ་ཨ༔ བདེ་བས་རྒྱུ་བྱས་སྟོང་པ་ཉིད༔ བསམ་མི་ཁྱབ་པའི་མཁའ་ལ་གཏད༔ ཞེས་འབྱུང་བས་ཡིད་མིག་རླུང་གསུམ་ནམ་མཁར་གཏད་དེ་དབྱིངས་རིག་བསྲེས་ལ་ཞོག་ཅིག ཕཊ྄ཿཅེས་སྒྲ་དྲག་པོར་བརྗོད་ལ་སྐད་ཅིག་མའི་རིག་པ་དེ་ཁྲེགས་ཆོད་དུ་ངོ་སྤྲད། ངོ་འཕྲོད་པའི་བརྡར་མིག་དར་དཀྲོལ་མཛོད། དེ་ནས་ཤེལ་རྡོ་མིག་སྔར་བསྟན་ལ།  འོ་ནང་གསལ་ཆེན་པོ་ཐིམ་ལ་མ་རྨུག་པའི་ཚུལ་དུ་ཤེལ། རྣམ་པ་ཕྱིར་གསལ་འོད་ལྔ་དང་། རྡོ་རྗེ་ལུག་རྒྱུད་དུ་སྨིན་པ་འཇའ་ཚོན། དེ་གཉིས་ཟུང་དུ་འཇུག་པ་རིག་པ་ཡེ་ཤེས་ཀྱི་སྐུར་སྨིན་པ་རིགས་ལྔ་ཞི་ཁྲོ་རབ་འབྱམས་བསྟན་གཉིས་ལྷའི་འཁོར་ལོ་གདོད་ནས་རང་ལུས་སུ་གྲུབ་པ་རྒྱུ་རྐྱེན་འདི་ལྟ་བུ་ལ་བརྟེན་ཏེ་ངོ་ཤེས་པར་གྱིས་ཤིག གཞི་གཏིང་གསལ་འགྱུར་མེ་ཤེལ་ལྟ་བུ་ལ། ལམ་སྒོ་ཡུལ་དམིགས་གནད་ལ་བརྟེན། འབྲས་བུ་སྐུ་དང་ཞིང་ཁམས་འོད་སྐུར་སྨིན་པ་འདི་ལྟ་བུའི་ཉམས་ལེན་ལ་འབད་པར་བྱ་དགོས་པ་ཡིན་ནོ། །དེ་ནས་སྒོ་ཡུལ་མིག་གི་ཉི་ཟེར་དང་མར་མེའི་འོད་ལ་སོགས་ལ་ཟིམ་བུས་བལྟས་པས་དཀར་འཇམ་རྩ་ཡི་སྒྲོན་མེ་དང་། རྒྱང་ཞག་ཆུ་ཡི་སྒྲོན་མེ་ཤེལ་དུང་ལྟ་བུའི་ལམ་བརྒྱད། དབྱིངས་རྣམ་དག་གི་སྒྲོན་མེའི་ནང་གསལ། རྡོ་རྗེ་ལུ་གུ་རྒྱུད་ཟེར་ཐག་གི་སྦྲེང་བའི་དབུས། ཙིཏྟ་ཤ་ཡི་སྒྲོན་མེའི་ཀློང་དུ་རིག་པ་ནང་གསལ་བཅུད་དུ་སྨིན་པ་དམ་པ་རིགས་བརྒྱའི་ལྷ་ཚོགས། ཐིག་ལེ་སྟོང་པའི་སྒྲོན་མེའི་དབུས་སུ་ཆོས་སྐུ་ཀུན་ཏུ་བཟང་པོའམ་པདྨ་ཀུན་ཏུ་འཆང་བ་ཆེན་པོ་ལ་སོགས་རིགས་གཅིག་རིགས་ལྔ་རིགས་བརྒྱ་ལ་སོགས་པ་ལུས་སེམས་ལ་རང་ལ་རང་ཆས་སུ་ཡོད་པ་ངོ་འཕྲོད་ན་བར་དོའི་འཇིགས་སྐྲག་སྣང་བ་རང་གྲོལ་སྒྱུ་མ་ལྟ་བུ། མཐར་ཐུག་སྐུ་དང་ཡེ་ཤེས་འདུ་འབྲལ་མེད་པར་གདོད་མའི་གོ་འཕང་མཆོག་ལ་རེག་པར་འགྱུར་བ་ལགས་སོ། །དེ་ལྟར་འོད་གསལ་རྫོགས་པ་ཆེན་པོའི་མཐར་ཐུག་དོན་གྱི་ཡེ་ཤེས་མངོན་དུ་བྱེད་པ་ཁྲེགས་ཆོད་ཐོད་རྒལ་གྱི་ཉམས་ལེན་མཐར་ཕྱིན་པ་ཚེ་འདི་ཉིད་རང་ལ་མངོན་པར་སངས་རྒྱ་བའི་ཉེ་ལམ་རྨད་དུ་བྱུང་བའི་སྐལ་པ་ཅན་དུ་བྱས་པ་ཡིན་པས་དགའ་བ་དང་སྤྲོ་བ་ཡང་དག་པ་བསྐྱེད་ཅིག རྟོག་པ་བརྗོད་པ་ནི། རང་གསལ་ལ་བརྟེན་བཞི་པ་ཐོབ༔ སྒོ་གསུམ་སྒྲིབ་དག་མཉམ་བཞག་དོན༔ བསྒོམ་པ་ལ་དབང་ངོ་བོ་ཉིད༔ སྐུ་ཡི་ཡེ་ཤེས་རྒྱུད་ལ་བཞག༔ ཞེས་པ་དེ་རྣམས་ཀྱི་སྒོ་ནས་དབང་བཞིའི་གོ་དོན་སྨིན་གྲོལ་ལམ་རྫོགས་སུ་གྱུར་པ་དེའི་རྗེས་འབྲེལ་ཚེ་ཡི་དབང་བསྐུར་བ་ལ་མཎྜལ་ཕུལ། གསོལ་བ་བཏབ་པ་འདིའི་རྗེས་ཟློས་མཛོད། ཧོཿ མཆོག་གི་དང་པོ་སྐུ་གསུམ་འཆང་༔ ཚེ་བདག་ཨོ་རྒྱན་ཡབ་ཡུམ་གྱི༔ འཆི་མེད་ཡེ་ཤེས་ཚེ་དབང་གིས༔ བདག་ལ་བྱིན་གྱིས་བརླབ་ཏུ་གསལ༔ དེ་ནས་བདག་མདུན་ཚེ་ཡི་དཀྱིལ་འཁོར་སྔར་བསྒྲུབས་ཟིན་ནའང་། སྐབས་འདིར་ཤར་སྒོམ་གྱིས་སླར་ཡང་གསལ་བཏབ་པ་ལ། ཧྲཱིཿབྷྲཱུྃ༔ སྤྱི་གཙུག་འོད་གུར་ཐིག་ལེའི་ཀློང་༔ པད་འབྱུང་མགོན་པོ་ཚེ་དཔག་མེད༔ ཚེ་ཡུམ་ཙཎྜ་ལཱི་དང་འཁྲིལ༔ བདེ་བ་རྒྱས་པའི་སྦྱོར་མཚམས་ནས༔ འོད་དམར་བདུད་རྩི་བབས་པ་ཉིད༔ སྤྱི་བོ་ཚངས་བུག་ནས་ཞུགས་ཏེ༔ ལུས་ངག་འཆི་བ་མེད་པའི་ཚེ༔ རྒུད་པ་མེད་པའི་ལངས་ཚོ་དར༔ རྡོ་རྗེའི་ཚེ་ལ་དབང་ཐོབ་གྱུར༔ ཨོཾ་ཨཱཿཧཱུྃ་གུ་རུ་པདྨ་ཙཎྜ་ལཱི་ཨཱཿཡུར་སིདྡྷི་བྷྲཱུྃ༔ ཉེར་གཅིག་བཟླས།  དེ་ལྟར་བདག་མདུན་དབྱེར་མེད་པ་ཚེ་ཡི་བདག་པོར་བསྐྱེད་པའི་ཐུགས་ཀ་ནས་འོད་ཟེར་འཕྲོས་པ་སྣང་སྲིད་འཁོར་འདས་ཀྱི་ཞིང་ཡུལ་རྣམས་སུ་ཁྱབ། སྲས་བཅས་རྒྱལ་བ་རྣམས་ཀྱི་ཐུགས་རྗེ་དང་བྱིན་བརླབ་མཐུ་དཔལ། བརྟན་དང་གཡོ་བའི་འབྱུང་ལྔའི་མདངས་འོད། འཕགས་དང་དྲང་སྲོང་གྲུབ་པ་ཡོངས་ཀྱི་མཁྱེན་དཔྱོད་བློ་གྲོས་ཀྱི་ཡོན་ཏན། འཇིག་རྟེན་ན་དབང་ཆེ་ཤིང་རྩལ་གྲགས་པ་ཅན་རྣམས་ཀྱི་ལས་སྟོབས་བསོད་ནམས་མངའ་ཐང་། སྐྱེ་འགྲོའི་ཚེ་བསོད། རང་གི་ཚེ་རྒུད་ཉམས་ཡལ་བ། སྣོད་བཅུད་ཀྱི་དགེ་མཚན་བཅུད་དང་དྭངས་མ་ཐམས་ཅད་ཁབ་ལེན་གྱི་རྡོ་ལ་ལྕགས་ཕྱེ་འཕྲད་པ་བཞིན་དུ་སྟེང་ནས་ཆར་བཞིན་བབས། བར་ནས་ན་བུན་བཞིན་ཁོར། འོག་ནས་འབྲུ་དྲུག་བཞིན་སྨིན་ཏེ་བདག་མདུན་སྒྲུབ་རྫས་རྣམས་ལ་ཐིམ་པར་གྱུར། མདའ་དར་གཡོབ་ལ།  ཧྲཱིཿ བདེ་བ་ཅན་གྱི་ཞིང་ཁམས་ཀྱི༔ མངའ་བདག་མགོན་པོ་ཚེ་མཐའ་ཡས༔ ཚེ་མཆོག་གསང་ཡུམ་ཙཎྜ་ལཱི༔ རྔ་ཡབ་རྒྱལ་བའི་གནས་ཞིང་གི༔ སྟོན་པ་པདྨ་འོད་འབར་རྩལ༔ འདས་དང་མ་བྱོན་ད་ལྟར་གྱི༔ ཚེ་ཡི་རིག་འཛིན་གྲུབ་པར་བཅས༔ ཐུགས་དམ་གནད་ནས་དེང་བསྐུལ་གྱི༔ གསང་གསུམ་མ་གཡེལ་ཐུགས་རྗེ་བསྐྱེད༔ ཐུགས་ནས་འོད་ཟེར་དཔག་མེད་འཕྲོས༔ རབ་འབྱམས་ཞིང་ཡུལ་ཀུན་ཏུ་ཁྱབ༔ སྲས་བཅས་རྒྱལ་བའི་ཐུགས་རྗེའི་ཚེ༔ ཕྱི་སྣོད་ནང་བཅུད་ཡོངས་ཀྱི་ཚེ༔ འབྱུང་ལྔའི་སྟོབས་དང་ནུས་པའི་ཚེ༔ འཕྲོག་བརྐུས་སྦས་ཡལ་ཚེ་བཅུད་རྣམས༔ འོད་ཟེར་ལྔ་ལྡན་ཚུལ་དུ་ཞུ༔ གནས་འདིར་ཁུག་ཅིག་རྫས་ལ་བསྟིམ༔ ཉམས་པ་སོར་ཆུང་ཆད་པ་མཐུད༔ འཆི་མེད་ཚེ་དང་ཡེ་ཤེས་དཔལ༔ སྟོབས་རྩལ་ཡོན་ཏན་ཚེ་འགྲུབ་ཤོག༔ ཨོཾ་ཨཱཿཧཱུྃ་གུ་རུ་པདྨ་ཙཎྜ་ལཱི་ཨཱཿཡུར་སིདྡྷི་བྷྲཱུྃ་ཛཿཧཱུྃ་བྃ་ཧོཿཧྲཱིཿ དེ་ལྟར་ཚེ་བཀུག་ཅིང་དབང་བསྐུར་བ་ལ། ཚེ་ཡི་འབྲང་རྒྱས་འདི་ཉིད་ཨོ་རྒྱན་ཚེ་དང་ཡེ་ཤེས་དཔག་ཏུ་མེད་པ་ཡབ་ཡུམ་ཙཎྜ་ལཱི་དང་སྙོམས་ཞུགས་བདེ་བའི་སྐུར་གསལ་བ་ལས། དེ་སྤྱི་བོར་བཞག་ཅིང་དབང་བསྐུར་བའི་ཚེ་སྦྱོར་མཚམས་ནས་ཚེ་བཅུད་བདུད་རྩིར་བབས་པ་ཚངས་བུག་རྒྱུད་ལུས་ནང་ཐམས་ཅད་ཁེངས་རྩ་ཁམས་ཐམས་ཅད་ལ་ཁྱབ་པས་ནད་གདོན་བར་ཆད་དུས་མིན་འཆི་བ་ལ་སོགས་མིང་གི་ཕ་མཐར་བྱས། རྟག་པ་དམ་པ་འཆི་མེད་གཉུག་མ་ཚེ་ཡི་དབང་དང་དངོས་གྲུབ་མ་ལུས་པ་ཐོབ་པས་ཚེ་ལ་དབང་བའི་རིག་འཛིན་ཆེན་པོ་ལ་དབང་འབྱོར་བའི་མོས་པ་མཛོད། ཨོཾ༔ སྲིད་ཞིའི་བཅུད་རྫོགས་ཚེ་ཡི་འབྲང་རྒྱས་འདི༔ རྩ་གསུམ་ཚེ་ཡི་དཀྱིལ་འཁོར་བཞུགས་པའི་གནས༔ དེང་འདིར་སྐལ་ལྡན་བུ་ལ་དབང་བསྐུར་བས༔ ལུས་ལ་མི་ཤིགས་སྐུ་ཡི་ཚེ་ཐོབ་ཤོག༔ ཨོཾ་ཨཱཿཧཱུྃ་གུ་རུ་པདྨ་ཙཎྜ་ལཱི་ཨཱཿཡུར་སིདྡྷི་བྷྲཱུྃ་ཀཱ་ཡ་ཨཱ་ཡུཿཥེ་ཨོཾ༔ བུམ་དབང་བསྐུར་ཤིང་ཤིས་བརྗོད་ཀྱང་བྱ།  རྒྱལ་ཀུན་གསུང་གི་ཚེ་བཅུད་པདྨ་བྷཉྩར་བསྐྱིལ་བ་འདི་མགྲིན་པར་བཞག་ཅིང་བདུད་རྩིར་མྱོངས་པས་མ་འགགས་ཚངས་པའི་དབྱངས་ཀྱི་གསུང་འགྲུབ་འཆི་མེད་ཚེ་ཡི་དངོས་གྲུབ་ཐོབ་པའི་མོས་པ་མཛོད། ཨཱཿ བདེ་བཅུད་ཟག་བྲལ་དྭངས་མ་བདུད་རྩི་འདི༔ རྩ་གསུམ་ཚེ་ཡི་གསུང་གི་དམ་ཚིག་རྫས༔ དེང་འདིར་སྐལ་ལྡན་བུ་ལ་སྐོམ་དུ་བྱིན༔ ངག་ལ་མི་འགགས་གསུང་གི་ཚེ་ཐོབ་ཤོག༔ སྔགས་དང་།  ཝཱཀ྄་ཨཱ་ཡུཿཥེ་ཨཱཿ ཚེ་ཆང་བཏུང་། ཤིས་བརྗོད་བྱ།  རྒྱལ་ཀུན་ཐུགས་ཀྱི་ཚེ་བཅུད་རིན་ཆེན་སྣོད་དུ་བཅུད་ལེན་རིལ་བུ་ཚེ་ཡི་གཟུགས་སུ་ཤར་བ་སྙིང་ཁར་གཏུག་ཅིང་ཟས་སུ་བྱིན་ནས་དབང་བསྐུར་བས་མི་གཡོ་མཉམ་པ་ཆེན་པོའི་ཐུགས་ཀྱི་ཚེ་ཡི་དངོས་གྲུབ་ཐོབ་པའི་མོས་པ་མཛོད། ཧཱུྃ༔ མི་ཤིགས་ཐིག་ལེ་ཚེ་ཡི་རིལ་བུའི་གཟུགས༔ རྩ་གསུམ་ཚེ་ཡི་ཐུགས་མཆོག་དམ་ཚིག་རྫས༔ དེང་འདིར་སྐལ་ལྡན་བུ་ལ་ཟས་སུ་བྱིན༔ ཡིད་ལ་མི་གཡོ་ཐུགས་ཀྱི་ཚེ་ཐོབ་ཤོག༔ སྔགས་མཐར།  ཙིཏྟ་ཨཱ་ཡུཿཥེ་ཧཱུྃཿ ཚེ་རིལ་གཏད། ཤིས་བརྗོད་བྱ།  དེ་ནས་དེ་ལྟ་བུའི་ཚེ་ཡི་དབང་ཐོབ་པ་དེ་ནམ་ཡང་འཕོ་བ་མེད་པར་ཚེ་སྦ་ཞིང་བརྟན་པར་བྱ་བའི་ཕྱིར། ཚེ་མདའ་སྤྱི་བོར་རྒྱ་གྲམ་དུ་བཀོད་དེ་རྒྱས་བཏབ་པས་བར་ཆད་གང་གིས་ཀྱང་མི་ཚུགས་པའི་རྡོ་རྗེའི་ཆོས་བདུན་ལྡན་དུ་གྱུར་པར་མོས་མཛོད། ཚེ་མདའ་སྤྱི་བོར་བསྣོལ་ཏེ་བཞག ཧྲཱིཿ སྐུ་གསུམ་རྟག་ཁྱབ་རྡོ་རྗེ་སྙིང་པོའི་ཚེ༔ ཐབས་ཤེས་བདེ་སྟོང་ཀློང་དུ་རྒྱས་བཏབ་པས༔ སྐྱེ་འཆི་གཉིས་སྤངས་བདུན་ལྡན་རྡོ་རྗེ་ལྟར༔ སྤྲོས་ཚོགས་བར་ཆད་གཡུལ་ལས་རྒྱལ་གྱུར་ཅིག༔ ཨོཾ་ཨཱཿཧཱུྃ་གུ་རུ་པདྨ་ཙཎྜ་ལཱི་ཨཱ་ཡུཿསིདྡྷི་བྷྲཱུྃ་སརྦ་ཨཱཿཡུར་ཥེ་ཧྲཱིཿ དེ་རྣམས་ཀྱིས་འཆི་མེད་ཚེ་ཡི་དབང་བསྐུར་གྲུབ་པ་སྟེ་ཟབ་གསང་བླ་རྫོགས་ཐུགས་གསུམ་གཅིག་རྫོགས་བླ་མ་བསྟན་གཉིས་རྒྱ་མཚོའི་ནང་སྒྲུབ་ལུས་དཀྱིལ་ཉིད་མཚན་མའི་དཀྱིལ་འཁོར་དབང་རྫས་ལ་བརྟེན་སྨིན་གྲོལ་དབང་དང་བྱིན་རླབས་ཡོངས་རྫོགས་སུ་ཐོབ་པ་དེ་ལ། ཆོས་ཀྱི་རྒྱལ་པོ་རྒྱལ་སར་དབང་བསྐུར་བ་ལྟར་དུ་རྡོ་རྗེ་སློབ་དཔོན་བདག་པོ་ཆེན་པོ་དབང་བསྐུར་བ་ཡིན་པས། ཁྱེད་རང་རྣམས་ཀྱི་རྐང་འོག་ཏུ་འཁོར་ལོ། སྟེང་དུ་གདུགས། ལུས་ལ་ཆོས་གོས། དབུ་ལ་དབང་ཞུ། ཕྱག་ཏུ་རྡོ་རྗེ་དྲིལ་བུ་དང་ཆོས་བཀའ་འདི་ཉིད་ཀྱི་པུ་ཏི་གཏད་ཅིང་། མདུན་དུ་མཆོད་སྤྲིན་བདར་བ་དང་བཅས་དབང་བསྐུར་བར་མོས་མཛོད། ཧོཿ དེང་ནས་བརྩམ་སྟེ་བུ་ཁྱོད་ཀྱིས༔ རབ་འབྲིང་ཐ་མའི་བློ་ཅན་གྱི༔ གདུལ་བྱ་རྣམས་མང་རྗེས་སུ་བཟུང་༔ དབང་བསྐུར་ཆོས་ཤོད་འགྲོ་དོན་སྤེལ༔ རྡོ་རྗེ་དྲིལ་བུ་རྟག་ཏུ་འཆང་༔ འགྲོ་ཀུན་སངས་རྒྱས་ལ་འགོད་བྱོས༔ ཞེས་རྡོ་རྗེ་སློབ་དཔོན་དུ་དབང་བསྐུར་བའོ། ། རྒྱལ་སྲིད་བདུན་དང་བཀྲ་ཤིས་པའི་རྟགས་རྫས་བརྒྱད་ལ་སོགས་པས་ཀྱང་མངའ་འབུལ་ལོ།།  དེ་ལྟར་ན་དེ་རྣམས་ཀྱི་སྒོ་ནས་བསྟན་གཉིས་ཆོས་སྡེའི་ཞལ་གདམས། གུ་རུའི་ཐུགས་ཏིག་བླ་རྫོགས་ཐུགས་གསུམ་ཀུན་འདུས་ཀྱི་དཀྱིལ་འཁོར་དུ་དབང་བཞི་དང་། གྲོལ་ལམ་ཁྲིད་ཀྱི་ས་བཅད། རྗེས་འབྲེལ་ཚེ་ཡི་དབང་བསྐུར་བ་ལ་སོགས་སྨིན་གྲོལ་ཚང་སྤྲུག་གི་ཚུལ་དུ་ཕུལ་གྲུབ་པ་ལགས་པས། རྗེས་དམ་ཚིག་བསྲུང་ཚུལ་མ་ནོར་བ་ཚུལ་ལྡན་ལ་བསླབ་དགོས་པ་ལ་སྙན་དབང་གཏོད་པར་ཞུ། ཀྱཻ༔ ལས་ཅན་རིགས་ཀྱི་བུ་ཉོན་ཅིག༔ བསྟན་གཉིས་རྒྱ་མཚོའི་དཀྱིལ་འཁོར་དུ༔ འཇུག་ཅིང་དབང་བསྐུར་རྫོགས་པ་ནི༔ རྒྱལ་བུ་རྒྱལ་སར་བཀོད་དང་འདྲ༔ རྒྱལ་སྲིད་མི་ཉམས་བསྐྱང་བ་འདྲའི༔ དབང་སྲོག་དམ་ཚིག་སྲོག་བཞིན་བསྲུང་༔ སྤྱི་དང་ཁྱད་པར་བསླབ་བྱ་ལ༔ བརྩོན་ཅིག་སྐལ་ལྡན་རྒྱལ་སྲས་ཆེ༔ ཞེས་བསྒྲགས་པའི་རྩ་བ་སྐུ་གསུང་ཐུགས་ཀྱི་དམ་ཚིག དབང་བཞི་པའི་སྒོས་རིམ་གྱི་དམ་ཚིག་རྣམས་མི་ཉམས་གོང་འཕེལ་དུ་བསྲུང་བ་དང་། ཆོས་བཀའ་ཟབ་མོ་འདི་ཡི་རང་དོན་བསྐྱེད་བཟླས་རྫོགས་པའི་རྣལ་འབྱོར་ལ་གཡེང་བ་མེད་པར་བསྒྲུབ་ལ་བརྩོན་པའི་རྗེས། གཞན་དོན་ཕྲིན་ལས་ཀྱི་འཇུག་པ་མི་གཡེལ་པ་ལ་སོགས་ཏེ་སྤྱི་དང་ཁྱད་པར་གྱི་དམ་ཚིག་གི་གནད་ལ་བག་ཡོད་ཚུལ་བཞིན་དུ་བགྱིད་དོ་སྙམ་པའི་ཡིད་ཀྱིས་དམ་ཚིག་ཁས་བླང་བ་འདི་ཡི་རྗེས་ཟློས་མཛོད། གཙོ་བོས་ཇི་ལྟར་བཀའ་སྩལ༴ ལན་གསུམ།  ལམ་ཐམས་ཅད་ཀྱི་འཇུག་སྒོ་རྨད་དུ་བྱུང་བ་སྨིན་གྲོལ་གདམས་པ་ལེགས་པར་ཐོབ་པའི་བཀའ་དྲིན་གཏང་རག་ཏུ་བསམ་སྟེ་མཎྜལ་ཞིག་ཕུལ་མཛོད། དེ་ལྟར་མཎྜལ་དུ་མ་ཟད་ལུས་དང་ལོངས་སྤྱོད་ཐམས་ཅད་འཁོར་ལོས་བསྒྱུར་བའི་རྒྱལ་སྲིད་ཀྱི་འབྱོར་པ་ལྟར་སྤྲུལ་ནས་འབུལ་ན་ཆ་ཤས་ནས་བཞེས་ལ་ལོངས་སྤྱོད་པར་གསོལ་བ་འདི་ཡིས་རྗེས་ཟློས་མཛོད། དེང་ནས་བརྩམས་ཏེ་བདག༴ དེ་ལྟ་བུའི་དགེ་བའི་རྩ་བ་བླ་ན་མེད་པའི་བྱང་ཆུབ་ཆེན་པོའི་རྒྱུར་བསྔོ་བ་ཡང་ཆབ་གཅིག་ཏུ་མཛད་འཚལ།། །།ཐེག་མཆོག་དམ་ཆོས་རིན་ཆེན་རྙེད་འདི་ལས། །བདག་གི་བསོད་ནམས་མཐའ་ཡས་གང་ཐོབ་པ། །དེས་ནི་འགྲོ་ཀུན་ཐེག་མཆོག་དམ་པའི་ཆོས། །རིན་ཆེན་དྲི་མ་མེད་པའི་སྣོད་གྱུར་ཅིག ། བཀྲ་ཤིས་སྨོན་ལམ་ཅི་རིགས་དང་། དགའ་སྟོན་ཚོགས་ཀྱི་ལོངས་སྤྱོད་ལ་སོགས་ལ་རོལ། མདུན་དཀྱིལ་ཚོགས་ལྷག་བསྔོས། ཆད་མདོ་བསྒྲགས། བསྟན་མ་ལ་བཤལ་ཆབ་བསྔོས། བྲོས་མནན། དངོས་གྲུབ་བླངས། དལ་བསྡུ། རྒྱུན་སྤྱོད་ཅི་བདེ་བ་ལ་འཇུག་གོ། །།ཨོ་རྒྱན་གསུང་ལུང་དབང་ཆོག་གི །མཚམས་སྦྱོར་རིག་པའི་མེ་ལོང་འདི། །དང་པོའི་ལས་ཅན་འཁྲིད་ཕྱིར་བཀོད། །འཕྲིན་ལས་རོལ་པའི་སེམས་ལས་ཤར། །སྣང་ཙམ་ཉིད་ནས་སྣང་མེད་དུ། །ཅི་ཟེར་མེད་པར་ཐོམ་མེར་ལུས། །དེ་ཡི་ནད་སེལ་སྨན་འདི་སྦྱར། །བདག་འདྲ་འགའ་ལ་ཕན་པའང་སྲིད། །འདིར་འབད་དགེ་ཚོགས་རྨད་བྱུང་བས། །གུ་རུའི་གསུང་གནད་ཟབ་མོའི་གཏེར། །རང་གཞན་ཐར་པའི་ཁང་བཟང་ཆེར། །མྱུར་འཇུག་བླ་མེད་རྒྱུར་གྱུར་ཅིག། །།ཅེས་པ་རང་གཏེར་དབང་ཆོག་ཞལ་གདམས་རིན་ཆེན་ཅོད་པན་གྱི་མཚམས་སྦྱོར་དུ་མདོ་ཁམས་དྲུག་པ་གསང་སྔགས་འཆང་བ་ཕྲིན་ལས་རྣམ་པར་རྒྱལ་བས་དབེན་གནས་བསམ་གཏན་ཁང་བུར་བྲིས་ཏེ་ཡི་གེ་གཉིས་པར་སྤེལ་བ་པོ་ནི་དྲུང་དགེ་ལེགས་མཆོག་གྲུབ་ཀྱིས་བགྱིས་པའོ། །སརྦ་མངྒ་ལཾ།། །